
Parlamentul  României

Camera  Deputaţilor
Comisia pentru egalitatea de şanse 

           pentru femei şi bărbaţi                               Nr. 45/253/16.06.2006 
RAPORT
asupra Propunerii legislative privind stoparea discriminării, 
după criteriul de vârstă, în anunţurile de mică publicitate, 
ce se referă la angajări de personal

1.  In conformitate cu prevederile art. 95 din Regulamentul Camerei Deputaţilor, republicat, Comisia pentru egalitatea de şanse pentru femei şi bărbaţi a fost sesizată pentru dezbaterea în fond, în procedură obişnuită, cu Propunerea legislativă privind stoparea discriminării, după criteriul de vârstă, în anunţurile de mică publicitate, ce se referă la angajări de personal, trimisă cu adresa nr. Pl.x. 438 din 8 mai 2006.

     
La întocmirea raportului, comisia a avut în vedere: avizul negativ al Comisiei juridice, de disciplină şi imunităţi; avizul negativ al Comisiei pentru cultură, artă, mijloace de informare în masă; avizul favorabil al Consiliului Legislativ nr. 1689/28.11.2005.

Examinarea propunerii legislative a avut loc în şedinţa din data de 13 iunie 2006.
Propunerea legislativă are ca obiect de reglementare instituirea unui cadru normativ care să stopeze discriminarea după criteriul de vârstă în ceea ce priveşte încadrarea în muncă, din cadrul emisiunilor speciale de radio şi TV precum şi din anunţurile de mică publicitate care se referă la angajare de personal. 
Comisia propune Plenului Camerei Deputaţilor respingerea propunerii legislative din următoarele considerente:
- domeniul care face obiectul propunerii legislative este reglementat prin Ordonanţa Guvernului nr. 137/2000 privind prevenirea şi sancţionarea tuturor formelor de discriminare, aprobată prin Legea nr. 48/2002, cu modificările şi completările ulterioare;
- potrivit prevederilor art. 5 alin. 2) din Legea nr. 53/2003 Codul muncii, este interzisă orice discriminare directă sau indirectă faţă de orice salariat;
- Legea audiovizualului nr. 504/2002, cu modificările şi completările ulterioare, stipulează că publicitatea trebuie să nu includă nici o formă de discriminare.

2.  Prin obiectul de reglementare, propunerea legislativă se încadrează în categoria legilor ordinare.

3.  La dezbaterea propunerii legislative a participat, în conformitate cu prevederile art. 54 din Regulamentul Camerei Deputaţilor, republicat, domnul Asztalos Csaba, preşedintele Consiliului Naţional pentru Combaterea Discriminării.

4.  La lucrările comisiei din ziua de 13 iunie 2006 au fost prezenţi  8 

deputaţi, 2 fiind absenţi. Raportul a fost adoptat cu unanimitatea de voturi a membrilor prezenţi.

5.  Propunerea legislativă a fost respinsă de Senat în şedinţa din 27 aprilie 2006. 

6.  Potrivit art. 75 din Constituţia României, republicată şi art. 92 din Regulamentul Camerei Deputaţilor, republicat, Camera Deputaţilor este Cameră decizională.
În urma dezbaterii, Comisia pentru egalitatea de şanse pentru femei şi bărbaţi propune Plenului  Camerei Deputaţilor respingerea propunerii legislative privind stoparea discriminării, după criteriul de vârstă, în anunţurile de mică publicitate, ce se referă la angajări de personal (Pl.x. 438/8 mai 2006).
            PREŞEDINTA,
       Minodora CLIVETI






SECRETAR,





  Dan Horaţiu BUZATU








    Intocmit,








    Expert Lucia-Cornelia LEPADATU

